Wikipedia:Napili nga artikulo ita nga aldaw/Agosto 29
Ti Suisa ket maysa a pederal a republika a ti opisial a nagan ket ti Konpederasion a Suiso ken buklen dagiti 26 kanton. Ti Berna ti kapitoliona daytoy. Masarakan daytoy a pagilian idiay Akinlaud nga Europa ket kabangibang daytoy ti Alemania iti amianan, ti Pransia iti laud, ti Italia iti abagatan, ken ti Austria ken ti Listenstain iti daya.
Palawlawan ti daga ti pagilian a Suisa. Maibingay ti heograpia daytoy iti Alpes, iti Banak ti Suisa ken iti Jura ket 41,285 km2 ti kalawa daytoy. Kaaduan iti 7.9 a riwriw a populasion ti Suisa ket agnaed iti Banak ket ditoy a masarakan dagiti kadaklan a siudad, idinto a buklen ti Alpes ti kalawaan a paset ti teritorio daytoy. Dagiti kadakkelan a siudad ken sentro ti ekonomiana ket ti Zúrich ken Hinebra.
Napaut ti pakasaritaan ti neutralidad ti Suisa ket saan pay a nakigubat daytoy iti tukad internasional sipud idi 1815 ken nagkameng laeng daytoy iti Nagkaykaysa a Pagpagilian idi 2002. Iti laksid dayta, adda aktibo a panggannaet a polisia daytoy ket masansan a makipaset kadagiti panagpakappia iti agduduma a paset ti lubong. Ti Suisa ti nagtaudan ti Nalabaga a Krus ket naibatay daytoy ti adu nga organisasion internasional pakaramanan ti maikadua a kadaklan nga opisina ti Nagkaykaysa a Pagpagilian. Maysa daytoy kadagiti nangipasdek a kameng ti Asosiasion ti Nawaya a Komersio ti Europa ken paset pay ti Purok Schengen. Iti laksid dayta, saan daytoy a kameng ti Kappon ti Europa wenno ti Purok nga Ekonomiko ti Europa.
ilo_Latn ilo_Latn ilo_Latn ilo_Latn